[{"text_idx": "#000000", "text": "Bedwyr Williams wedi\u2019i ddewis ar gyfer prosiect celf gyhoeddus trawsffiniol"}, {"text_idx": "#000001", "text": "Mae Cysylltiadau Hynafol yn falch iawn o gyhoeddi bod yr artist Bedwyr Williams, mewn cydweithrediad a\u0302\u2019r Contemporary Art Society wedi\u2019i ddewis i greu\u2019r darn newydd o gelf gyhoeddus o\u2019r enw \u2018Y Pethau Bychain\u2019, fydd yn cysylltu Tyddewi a\u0302 Ferns, Wexford."}, {"text_idx": "#000003", "text": "Yn dilyn yr ymgynghoriad cymunedol, mae\u2019n bleser gan Gysylltiadau Hynafol gyhoeddi bod yr artist Bedwyr Williams mewn cydweithrediad a\u0302\u2019r Contemporary Art Society wedi\u2019i dewis i greu\u2019r darn newydd o gelf gyhoeddus o\u2019r enw \u2018Gwnewch y Pethau Bychain\u2019, fydd yn cysylltu Tyddewi a\u0302 Ferns, Wexford."}, {"text_idx": "#000004", "text": "Mae Bedwyr, sy\u2019n byw yng Nghaernarfon, Gogledd Cymru, wedi cynnig creu cyfres o gychod gwenyn anferth, tri ar dir Eglwys Gadeiriol Tyddewi a thri yn Ferns (lleoliad i\u2019w benderfynu). Bydd y strwythurau hardd hyn yn cael eu modelu ar gychod gwenyn traddodiadol, ac er y byddant yn llawer mwy na chychod gwenyn arferol, byddant yn gychod gwenyn go iawn ac yn gartref i heidiau o wenyn. Mae\u2019r artist wedi cynnig y bydd y cymunedau ym mhob lleoliad yn gofalu am y gwenyn ac yn cymharu blas unigryw\u2019r me\u0302l a gynhyrchir gyda\u2019u cymdogion ar draws Mo\u0302r Iwerddon trwy ymweliadau cyfnewid."}, {"text_idx": "#000005", "text": "Penderfynwyd dewis Bedwyr o\u2019r rhestr fer o bum artist, gan banel trawsffiniol o arbenigwyr, a gytunodd yn unfrydol bod cynnig Bedwyr yn pontio traddodiadau hynafol a\u0302 phryderon modern am yr amgylchedd a bioamrywiaeth yn ogystal a\u0302 thynnu sylw at stori\u2019r cyfeillgarwch rhwng Dewi Sant ac Aeddan Sant. Yn o\u0302l y chwedl, cafodd Aeddan Sant ei fentora gan Dewi Sant, a roddodd wenyn iddo\u2019n rhodd cyn i Aeddan ddychwelyd i Iwerddon i sefydlu\u2019r fynachlog yn Ferns."}, {"text_idx": "#000006", "text": "Cynnig Bedwyr oedd y ffefryn cyffredinol gyda\u2019r cymunedau hefyd pan gafodd y sgorau eu cyfri, gyda phleidleisiwr o Sir Benfro\u2019n dweud \u201cRwy\u2019n hoffi\u2019r ffaith bod hwn yn gerflun \u201cbyw\u201d, ac y bydd yn gartref i heidiau o wenyn go iawn. Bydd hyn yn darparu pryfed peillio mawr eu hangen yn y ddwy gymuned ac yn parhau a\u0302\u2019r traddodiad hynafol o gadw gwenyn \u201d. A phleidleisiwr o Wexford yn dweud \u201cMae\u2019r prosiect hwn mor syml, rwy\u2019n hoff iawn o\u2019r syniad o\u2019r gwenyn yn casglu\u2019r paill i ddod ag ef yn o\u0302l i\u2019r cwch gwenyn a chael ei droi\u2019n fe\u0302l hyfryd. Byddai\u2019n syniad gwych a byddai\u2019n helpu i warchod a diogelu ein hamgylchedd \u201d."}, {"text_idx": "#000007", "text": "\u201cMae gen i ddiddordeb mewn gwrthrychau sy\u2019n gwahodd cymunedau i ddod yn gyfranogwyr gweithredol er mwyn gwneud y gwaith celf yn gyflawn. Rydw i am i bobl gymryd rhan lawn yn y gwaith celf, gan wneud y pethau bychain er mwyn dod a\u0302\u2019r gwaith celf yn fyw, ac anghofio\u2019u hunain a\u2019u gofidiau beunyddiol am ychydig oriau. Geiriau olaf Dewi Sant oedd \u201cGwnewch y pethau bychain. \u201d Mae\u2019r ethos hwn wedi arwain datblygiad fy nghynnig sydd wedi\u2019i seilio ar stori Dewi Sant a Aeddan Sant ac wedi\u2019i drwytho yn hanes a hud a lledrith y ddau leoliad cyysylltiedig yma\u201d."}, {"text_idx": "#000008", "text": "Bydd Bedwyr nawr yn ymgysylltu a\u0302\u2019r cymunedau yn y ddau ranbarth er mwyn ystyried yn fanwl sut i drosi\u2019r cysyniad rhyfeddol hwn yn fenter ymarferol lwyddiannus."}]